Lonthong Tuyuhan kalebu salah siwijining panganan kang "khas" saka Kabupatèn Rembang. Diwènèhi jeneng lonthong tuyuhan amarga sing gawè lan sing dodolan lonthong tuyuhan iku saka Désa Tuyuhan Kacamatan Pancur. Panganan "khas" lonthong tuyuhan iku awujud lonthong kanthi sayur santen rada pedhes kang ana rasa kemiri, jinten, lan bawang, sarta pithik kampung kang wis diiris-iris komplit nganggo jeroan lan tèmpè. Luwih "unik" manèh, kabèh wong-wong sing dodolan lonthong tuyuhan nganggo angkring saka pring lan penjalin kang nganggo lampu teplok sing digawè saka gedebog gedhang. Lumrahé kuliner lonthong tuyuhan iki dijajakake ing kompleks warung Lonthong Tuyuhan ing Désa Tuyuhan (punjéré), Pujasera Désa Ringin, Pujasera dukuh Pèrèng Désa Jeruk, trotoar kidul masjid Jami' Lasem, lan ing adicara-adicara Sedekah Bumi. Cara masak Lonthong Tuyuhan iki arep padha karo masak "opor ayam" biyasa. Bumbu-bumbu sing digunakakè, ya iku brambang, bawang, laos, kemiri, ketumbar, kencur, pala, lan kunir. Supaya rasanè "khas", bumbu-bumbu mau ditambahi lombok abang lan jahè "ditumis" nganti alum. Kanggo nambah "aroma", uga diwénéhi godhong salam lan serai. Kajaba rasanè sing pedhes lan gurih, "kekhasan" Lonthong Tuyuhan uga saka wujud lonthongngé sing dibungkus godhong gedhang lan bentukè "kerucut" wajik. Yén tuku lonthong tuyuhan, sing dodol racaké nawakakè irisan "ayam" kang nganggo tembung-tembung sing "populer", kaya ta gending, sémpol, mentok, lan rongkong. Kang khas saka lonthong tuyuhan, ya iku rasa gurih lan pedes saka jajanan iki. Rasa khas saka lonthong tuyuhan iku luwih mantep manèh yèn ditambah lombok abang lan jahè kang diosèng nganti alum.